Betamax

Betamax (juga dikenali dengan nama Beta, seperti dalam logo) ialah format dan kumpulan produk berkaitan dengan kaset video dan perakam kaset video. Format ini telah dibangunkan oleh Sony dan mula dilancarkan di Jepun pada 10 Mei 1975, diikuti dengan pasaran Amerika Syarikat pada bulan November tahun yang sama.

Ramai menganggap Betamax sebagai format yang lapuk, setelah tewas kepada pesaing VHS yang mendominasi pasaran hampir seluruh dunia. Walaupun Betamax menawarkan imej yang berkualiti tinggi, namun VHS yang menawarkan tempoh masa video yang lebih panjang akhirnya dijadikan sebagai piawaian standard.

Sehingga Ogos 2002, Betamax dilaporkan masih lagi dikeluarkan dan dijual dalam pasaran apabila Sony mengumumkan bahawa mereka akan menghentikan pengeluaran kesemua model perakam kaset video Betamax. Manakala kaset video Betamax masih lagi dijual di pasaran sehingga bulan Mac 2016.

 Sejarah 

Idea ciptaan Betamax bermula apabila beberapa orang jurutera Sony melakukan kerja-kerja penyelidikan dan pembangunan perakam kaset video serta kaset video generasi kehadapan di bawah pengawasan Nobutoshi Kihara. Hasilnya, mereka berjaya mencipta kaset video bersaiz buku diari. Kaset ini hanya menggunakan separuh daripada jumlah komponen yang diperlukan untuk mengeluarkan kaset video U-matic serta memiliki berat yang agak ringan. Kumpulan Penyelidikan dan Pembangunan Betamax ditubuhkan bagi memfokuskan terhadap pembangunan dan pengeluaran produk baru ini.

Kumpulan jurutera Sony berpendapat bahawa perakam kaset video merupakan alat yang ideal bagi pengguna di Jepun kerana pada ketika itu pasaran televisyen berwarna telah mendominasi di setiap isi rumah dan perakam ini membolehkan pengguna merakam program-program yang disiarkan dan dimainkan kembali pada bila-bila masa. Mereka juga menetapkan bahawa produk ini akan dikenali dengan nama Betamax; di mana bentuk sistem muatan baru yang terdapat dalam kaset video baru ini menyerupai huruf Beta (β) manakala Max merupakan singkatan kepada perkataan Bahasa Inggeris Maximum, menggambarkan yang produk ini bakal memberikan impak yang maksimum.

Pada tahun 1974, Kementerian Perdagangan dan Industri Jepun pada ketika itu berhasrat untuk menetapkan penggunaan satu format kaset video yang akan diterima pakai oleh kesemua pengeluar barangan elektronik di Jepun. Ini bagi mengelakkan pengguna berdepan dengan pelbagai format yang tidak boleh digunakan antara satu sama lain. Pada awalnya, Sony seperti berjaya menarik perhatian kerajaan atas pengalaman mengeluarkan beberapa format kaset video sebelum ini. Namun begitu, syarikat JVC yang membangunkan format VHS cuba meyakinkan syarikat Matsushita yang merupakan pihak berkepentingan untuk memberi sokongan kepada VHS. Pihak kerajaan kemudian membatalkan hasrat itu selepas pelancaran perakam kaset video VHS pada tahun 1976. Sebelum itu, Sony pernah menawarkan lesen kepada syarikat JVC untuk menggunakan kaset Betamax dalam perkakasan mereka, namun pihak JVC menolak dan memilih untuk membangunkan format mereka sendiri.

Pada 16 April 1975, Sony melancarkan produk pertama yang menggunakan format Betamax iaitu perakam kaset video model SL-6300 dan LV-1801 yang mengintegrasikan SL-6300 dengan televisyen berwarna Trinitron bersaiz 18 inci dalam satu perkakasan untuk pasaran Jepun dan bulan berikutnya untuk pasaran Amerika Syarikat. Di awal pengeluaran produk ini, sambutan yang diterima agak rendah kerana penggunaan perakam kaset video boleh dikatakan agak baru bagi pasaran pengguna umum. Untuk itu, Sony meningkatkan lagi pemasaran produk Betamax ini dengan pengenalan kepada slogan "Watch whatever, whenever" ("Tonton apa sahaja pada bila-bila masa"). Slogan ini menekankan kepada penggunaan perakam kaset video Betamax merakam apa sahaja program yang disiarkan di televisyen dan ianya boleh ditonton kembali pada bila-bila masa. Kaset video Betamax yang diperkenalkan pada masa ini mampu merakam video sehingga satu jam dan ianya ditawarkan dengan harga sebanyak 4,500 yen.

 Rujukan 

Kategori:Produk diperkenalkan pada tahun 1975
Kategori:Produk Sony
Kategori:Storan video
Kategori:Reka cipta Jepun
Kategori:Format pita video